UDTALELSE FRA KOMMISSIONEN i henhold til EF-traktatens artikel 251, stk. 2 (c), om Europa-Parlamentets ændringerne til Rådets fælles holdning til Forslag til EUROPA-PARLAMENTETS OG RÅDETS FORORDNING OM EN REVIDERET ORDNING FOR TILDELING AF ET EF-MILJØMÆRKE OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

UDTALELSE FRA KOMMISSIONEN i henhold til EF-traktatens artikel 251, stk. 2 (c), om Europa-Parlamentets ændringerne til Rådets fælles holdning til Forslag til EUROPA-PARLAMENTETS OG RÅDETS FORORDNING OM EN REVIDERET ORDNING FOR TILDELING AF ET EF-MILJØMÆRKE

1. Baggrund

Den 11. december 1996 vedtog Kommissionen et forslag om revision af Rådets forordning (EØF) nr. 880/92 om en EF-ordning for tildeling af et EF-miljømærke baseret på traktatens artikel 130S, stk. 1 (nu artikel 175, stk. 1). Det blev offentliggjort i EF-tidende den 12. april 1997.

Kommissionens forslag blev forelagt Rådet den 19. marts 1997 og Europa-Parlamentet den 8. april 1997.

Den 10. juli 1997 vedtog Sektionen for Miljø-, Sundheds- og Forbrugerspørgsmål i Det Økonomiske og Sociale Udvalg sin udtalelse.

Regionsudvalget modtog forslaget den 13. juli 1997, men besluttede ikke at afgive nogen udtalelse.

Europa-Parlamentet vedtog en udtalelse ved førstebehandlingen den 13. maj 1998.

Kommissionen godkendte syv af Europa-Parlamentets 42 ændringsforslag uden at udelukke yderligere forbedringer på et senere stadium. De blev indarbejdet i Kommissionens ændrede forslag, der blev vedtaget den 18. januar 1999.

Rådets fælles holdning blev enstemmigt vedtaget den 11. november 1999.

Kommissionen støttede den fælles holdning i en meddelelse til Europa-Parlamentet, der blev vedtaget den 24. november 1999.

På mødet den 2. december 1999 meddelte Parlamentets formand, at den fælles holdning var blevet modtaget. Den 15. marts 2000 vedtog Europa-Parlamentet under andenbehandlingen 6 ændringsforslag til Rådets fælles holdning.

Denne udtalelse giver Kommissionens holdning til Europa-Parlamentets ændringsforslag i overensstemmelse med EF-traktatens artikel 251, stk. 2 c).

2. Formålet med Kommissionens forslag

Hovedformålet med forslaget til en revideret EF-ordning for tildeling af miljømærke var at gøre ordningen mere effektiv, gennemsigtig og metodologisk, og gøre den mere tiltrækkende for både fabrikanter, distributionsleddet og forbrugerne. Det sigter navnlig mod et langt større ansvar hos de ansvarlige miljømærkeorganer og de forskellige interessegrupper med hensyn til at opstille miljømærkekriterier.

3. Kommissionens udtalelse om de ændringsforslag, som Europa-Parlamentet har fremsat

3.1. Kommissionens holdning kort

Kommissionen kan fuldt ud acceptere alle seks ændringsforslag.

3.2. Parlamentets ændringsforslag ved andenbehandlingen

Godkendte ændringer

Ændringsforslag nr. 1 (aktiv inddragelse af ikke-statslige miljø- og forbrugerorganisationer) (Betragtning 5)

Denne ændring understreger hvor vigtigt det er at inddrage ikke-statslige miljø- og forbrugerorganisationer i opstillingen af miljømærkekriterier. Kommissionen er enig i, at deres støtte og inddragelse er væsentlig for at gøre miljømærket afbalanceret og troværdigt.

Ændringsforslag nr. 2 (planer for koordination og samarbejde mellem ordningen og andre miljømærkningsordninger i medlemsstaterne) (Artikel 5)

Denne ændring i arbejdsplanen fremhæver fælles fremmende foranstaltninger og kræver en rapport om samarbejdet og koordinationen med nationale miljømærkningsordninger. Kommissionen er overbevist om, at især fælles oplysningskampagner vil spille en nøglerolle for at gøre Fællesskabets miljømærke mere synligt. Det er lige så vigtigt at indføre en mere systematisk informationsudveksling mellem ordningerne.

Ændringsforslag nr. 3 (side om side anbringelse af fællesskabsmærket og nationale logo) (Artikel 11)

Denne ændring ville kræve, at hvis produkter tildeles både EF-miljømærket og det nationale mærke, skal de to mærker anbringes ved siden af hinanden. Kommissionen er overbevist om, at anbringelse af de to logoer side om side vil gøre begge mere synlige og hjælpe med til at få forbrugeren til at lede efter de miljømærkede produkter.

Ændringsforslag nr. 4 (aktiv inddragelse af alle berørte parter) (Artikel 14)

Denne ændring ville kræve, at de miljømærkeansvarlige organer aktivt inddrager alle berørte parter. Kommissionen er enig i, at deres støtte og inddragelse af alle berørte parter er væsentlig for at gøre miljømærket afbalanceret og troværdigt.

Ændringsforslag nr. 5 og 6 (gebyrer) (Bilag V)

Disse ændringer blev anset for enslydende. De forudsætter, at der fastsættes et maksimalt ansøgningsgebyr og et årsgebyr. De vil forudsætte en reduktion på mindst 25% af begge gebyrer for SMV'er og for ansøgninger fra udviklingslandene. De vil muliggøre reduktioner af årsgebyret for ansøgere, der er certificeret under EMAS eller ISO 14001, og andre hensigtsmæssige reduktioner. De fremhæver, hvor vigtigt det er for SMV'er at minimere omkostningerne ved prøvning og kontrol. Kommissionen går ind for den overordnede målsætning med at gøre gebyrstrukturen mere smidig og acceptabel for potentielle ansøgere, navnlig da miljømærkeordningen er frivillig. Gebyrniveauet må ikke afholde dem, der gør mest for miljøet, fra at ansøge om miljømærket.

3.3. Ændret forslag

Kommissionen ændrer ikke sit forslag, men opfordrer Rådet til fuldt ud at tage hensyn til denne udtalelse, når det behandler de ændringsforslag, Europa-Parlamentet har fremsat.